L’Ajuntament de Burjassot treballa per a l’obtenció del distintiu “Green Commerce”
2025-07-24

L’Ajuntament de Burjassot, des de l’àrea de Promoció Econòmica i a través de CEMEF SLU, àrees que gestiona el regidor Emili Altur, desenvoluparà, durant els pròxims mesos, les auditories pertinents i la renovació per a l’obtenció del distintiu Green Commerce en el municipi.

Els principals objectius de “Green Commerce”, en paraules d’Altur,  són implicar al xicotet comerç en la lluita contra el canvi climàtic, promoure la responsabilitat mediambiental en el sector comercial i reduir el consum energètic i la producció de residus mitjançant tècniques senzilles. A més, amb l’obtenció d’aquest distintiu es pretén estimular la innovació en temes mediambientals en el comerç i sensibilitzar als consumidors sobre el desenvolupament d’hàbits de compra mediambientalment respectuosos.

L’obtenció del distintiu “Green Commerce” per als comerços de Burjassot és gratuïta, tractant-se d’un procediment senzill que no precisa de processos d’auditoria complexos per als establiments comercials. Els comerços locals interessats a obtenir el segell distintiu “Green Commerce” o que necessiten assessorament en aquest assumpte, poden posar-se en contacte amb CEMEF en el telèfon 96 316 02 50 o enviant un correu electrònic a empresas2@cemef.com.

Els avantatges que pot obtenir un establiment amb el segell “Green Commerce” són: reduir el consum dels recursos energètics de tota índole, reduir el consum d’aigua, disminuir la generació de residus i facilitar la seua reutilització, optimitzar i racionalitzar el consum de substàncies tòxiques, minimitzar l’efecte ambiental de les emissions atmosfèriques, dels sorolls i dels abocaments d’aigües, retallar les despeses en transport, l’embalatge i el magatzematge, millorar la competitivitat de l’establiment comercial, a través de la racionalització del consum de matèries primeres i de l’estalvi de recursos naturals (energia i aigua), la qual cosa redundarà en menors costos i, finalment, millorar la imatge de l’establiment comercial davant els clients, els proveïdors i els empleats.